สหไทย เทอร์มินอล เตรียมย้ายเข้า SETปลายปีนี้
คาดช่วยเพิ่มสภาพคล่องซื้อขาย ลดข้อจํากัดการเข้าลงทุนของสถาบันในประเทศและต่างประเทศ ช่วยหนุนราคาหุ้นมีเสถียรภาพมากขึ้น
29 ส.ค. 2562

คาดช่วยเพิ่มสภาพคล่องซื้อขาย ลดข้อจํากัดการเข้าลงทุนของสถาบันในประเทศและต่างประเทศ ช่วยหนุนราคาหุ้นมีเสถียรภาพมากขึ้น
นางเสาวคุณ ครุจิตร ประธานเจ้าหน้าที่บริหาร บริษัท สหไทย เทอร์มินอล (PORT)กล่าวว่า ตามที่ประชุมคณะกรรมการบริษัทมีมติให้จ่ายปันผลเป็นหุ้นและเงินสด จากกำไรสะสมในอัตราในอัตราหุ้นละ 0.055 บาท โดยจ่ายเป็นหุ้นปันผลอัตราการจัดสรร 10 หุ้นสามัญเดิม ต่อ 1 หุ้นสามัญปันผล โดยเศษของหุ้นให้จ่ายเป็นเงินสดหุ้นละ 0.05 บาท และจ่ายเป็นเงินสดในอัตราหุ้นละ 0.005 บาท
พร้อมทั้งจัดประชุมวิสามัญผู้ถือหุ้นวันที่ 28 ก.ย.นี้เพื่อขออนุมัติเพิ่มทุน 29.89 ล้านบาท จากทุนจดทะเบียนเดิม 298.99 ล้านบาท เป็นทุนจดทะเบียนใหม่ 328.89 ล้านบาท โดยการออกหุ้นสามัญเพิ่มทุน จำนวน 59.79 ล้านหุ้น มูลค่าที่ตราไว้ (พาร์) หุ้นละ 0.50 บาท เพื่อรองรับการจ่ายปันผลและปรับสิทธิวอแรนท์จากการจ่ายหุ้นปันผล โดยล่าสุดบริษัทฯได้ปรับอัตราการใช้สิทธิวอแรนท์ PORT-W1 จากราคาใช้สิทธิเดิม 6.50 บาท เป็น 5.9091 บาท และปรับอัตราการใช้สิทธิจากเดิม 1:1 หน่วย/หุ้น เป็น 1: 1.09 หน่วย/หุ้น
ทั้งนี้ บริษัทมีแผนที่จะย้ายเข้าจดทะเบียนในตลาดหลักทรัพย์แห่งประเทศไทย (SET)จากปัจจุบันอยู่ในตลาดหลักทรัพย์ เอ็ม เอ ไอ (mai) และจากคุณสมบัติหลายข้อที่ทางตลาดหลักทรัพย์ฯ กำหนดบริษัทก็มีความพร้อม หากที่ประชุมวิสามัญผู้ถือหุ้นมีมติอนุมัติให้เพิ่มทุนเพื่อการจ่ายหุ้นปันผลและปรับสิทธิวอแรนท์บริษัทจะมีทุนจดทะเบียน 328.90 ล้านบาท และทุนจดทะเบียนชำระแล้ว 303.60 ล้านบาท ทำให้มีคุณสมบัติครบถ้วนตามหลักเกณฑ์ที่ย้ายเข้า SET ซึ่งคาดว่าจะช่วยเพิ่มสภาพคล่องในการซื้อขาย ลดข้อจํากัดในการเข้าลงทุนของนักลงทุนสถาบันในประเทศและต่างประเทศ ซึ่งอาจจะช่วยหนุนราคาหุ้นให้มีเสถียรภาพมากขึ้น
นอกจากนี้ คณะกรรมการบริษัทฯได้พิจารณาอนุมัติการขายคลังสินค้าปลอดภาษี ให้กับ บริษัท สหไทยสตีลไพพ์ ซึ่งเป็นบุคคลเกี่ยวโยงกัน โดยได้พิจารณาอย่างรอบคอบแล้วว่ารายการดังกล่าวจะเป็นประโยชน์ต่อบริษัท ด้านกระแสเงินสดที่จะนำมาใช้หมุนเวียน เพิ่มสภาพคล่องให้กับกิจการ การนำเงินดังกล่าวไปลงทุนในส่วนอื่นๆ เพื่อลดภาระดอกเบี้ยที่อาจจะเกิดขึ้น และยังลดความเสี่ยงด้านการจัดหาผู้เช่า
สำหรับ 6 เดือนแรกปี 2562 บริษัทฯมีรายได้รวม 782.76 ล้านบาท เพิ่มขึ้น 3.92% เทียบช่วงเดียวกันของปีก่อน และมีกำไรสุทธิ 56.72 ล้านบาท ลดลง 7.87 % จากกำไรสุทธิ 61.57 ล้านบาท ในช่วงเดียวกันของปีก่อน
บริษัท สหไทย เทอร์มินอล เป็นผู้ให้บริการท่าเรือเอกชนครบวงจรรายใหญ่ของประเทศไทย นอกจากนี้ มีแผนจะขยายธุรกิจท่าเรือและโลจิสติกส์แบบครบวงจรเพื่อเสริมสร้างความเข้มแข็งให้ธุรกิจของบริษัทโดยการลงทุนสร้างท่าเรือพาณิชย์แห่งที่ 3 ผ่านการลงทุนในบริษัท บางกอกริเวอร์ เทอร์มินอล คาดว่าจะใช้ระยะเวลาในการก่อสร้างราว 18 เดือน ซึ่งจะเพิ่มความสามารถในการให้บริการท่าเรือได้เพิ่มขึ้นราว 24%
นอกจากนี้ได้ขยายศูนย์กระจายสินค้าต่อยอดธุรกิจ ก้าวสู่การเป็นผู้นำการให้บริการ โลจิสติกส์แบบครบวงจร โดยลงทุนในบริษัท บางกอก โลจิสติกส์ พาร์ค (BLP) เพื่อพัฒนา และบริหารโครงการโลจิสติกส์พาร์ค หรือศูนย์กระจายสินค้าบนพื้นที่กว่า 50 ไร่ ในเขตพื้นที่ขอบเมืองกรุงเทพมหานคร เพื่อรองรับความต้องการของลูกค้า